Leijonien pelityyli on ollut jo vuosikausia puheenaihe kiekkomaailmassa.

Video: Eurosport. Peter Forsberg haastattelussa.

Näe talviolympialaisten jokainen sekunti Eurosport Playerista!

Kiekotteleva pelityyli on saanut paljon kritiikkiä, sillä moni fani näkee sen pelkästään passiivisena maalin takana seisoskeluna. Sen sijaan sikailijoiksi Leijonia on harvemmin tituleerattu.

Nyt näinkin on päässyt käymään, sillä Ruotsin kiekkolegenda Peter Forsberg laukoi kovaa tekstiä Leijonista - vaikkakin hymyssä suin.

- Mielestäni he eivät pelaa kovaa vaan likaisesti. He aina huitovat ja antavat poikittaista mailaa, Forsberg sanoi.

Toisaalta Forsberg tarkensi Eurosportin haastattelussa, ettei ole vihainen vaan sanoi suomalaisten tekevän kaikkensa voittaakseen ja pitävänsä sellaisista pelaajista.

Toki Suomi keräsi esimerkiksi viime kevään MM-kisoissa eniten jäähyminuutteja, mutta silti sikailuväite kuulostaa niin absurdilta, että olisiko kyse jopa mediapelistä?

Suomi ja Ruotsi pelaavat C-lohkossa Pyeongchangissa. Rakkaat naapurit kohtaavat toisensa alkulohkon päätöspelissä 18.2.